Ole Stavad (S), 2000-11-16:
Jeg var lige ved at tro, at Venstres ordfører, fru Mariann Fischer Boel, ville sige noget uventet.
Da fru Mariann Fischer Boel startede med at sige, at det her jo er som at se en gammel film, tænkte jeg på, om fru Mariann Fischer Boel, som - ligesom også jeg har - har deltaget i diskussioner i ret mange år, mon tænkte tilbage på dengang, hr. Anders Fogh Rasmussen var skatteminister, hvor vi jo med jævne mellemrum havde forslag med kreditafkortninger; men det kunne jeg forstå ikke lige var den association, fru Mariann Fischer Boel havde i hovedet med den bemærkning.
Det næste var, at fru Mariann Fischer Boel henviste til regeringens meget målrettede politik i forhold til at give gode rammevilkår for erhvervslivet, som fru Mariann Fischer Boel formulerede det: Erhvervslivet har topprioritet.
Ja, det er helt rigtigt, for vi er i regeringen af den opfattelse, at en af forudsætninger for, at vi kan skabe den velfærd, at vi har råd til den velfærd, at vi kan betale for den velfærd, som de fleste danskere er enige om vi fortjener, er, at vi også har et godt, dygtigt erhvervsliv, som også tjener penge.
Derfor har vi den topprioritet.
Det var jo dengang, man måtte reducere antallet af ansatte kraftigt. Det var jo dengang, erhvervslivets udviklingsmuligheder var langt ringere end i dag. Jeg synes, at hr. Aage Frandsen på så glimrende vis var rundt omkring en lang række af de initiativer, som også ligger i den finanslov, vi har aftaler om, som bliver vedtaget for 2001, og som rummer en lang række direkte og indirekte initiativer, som er fuldstændig afgørende for erhvervslivet.
Og så synes jeg, at hr. Thulesen Dahl og også hr. Kim Behnke var inde på nogle vinkler, som er vigtige her, nemlig hele rentevinklen: højkonjunktur, lavkonjunktur, og hvordan opfører vi os i forskellige situationer. Hr. Thulesen Dahl stiller spørgsmålet: Hvad vil flertallet gøre i en lavkonjunktur, hvor vil man hente pengene? Der er mit svar, at netop det, at vi opfører os klogt i en højkonjunktur, i en periode, hvor der er rimelig god gang i hjulene, at vi ikke solder pengene op, at vi er gået fra et underskud på den finanslov, vi overtog i 1993, hvor man skønnede et underskud på 50 mia. kr., til nu massivt at betale af på gælden, gør jo, at vi også har luft til, hvis vi skulle løbe ind i lavkonjunktur, at betale regningen uden at skrive den ud og opkræve nye store skatter og afgifter, som yderligere vil uddybe lavkonjunkturen.
Det er det, vi kalder modkonjunkturpolitik.
Hvis hr. Thulesen Dahl havde læst regeringsgrundlagene i de forskellige faser, så ville han vide, at det er et af vore instrumenter til at sikre, at lavkonjunkturen ikke ændres.
Når det gik så frygtelig galt i sidste del af 1980'erne og i begyndelsen af 1990'erne, så var det, fordi man ikke magtede at føre modkonjunkturpolitik.
Man turde for det første ikke gribe ind, mens det gik godt, og holde Danmark på sporet, man ventede for lang tid, og derefter gennemførte man så massive stramninger i løbet af så kort tid, at vi endte nede i et dybt, sort hul rent konjunkturaktivitetsmæssigt med Danmarksrekord i arbejdsløshed stort set hver eneste måned.
Det undgår vi.
Hr. Kim Behnke var inde på, at vi nu har lav markedsrente, men hvad nu, hvis det bliver en høj markedsrente?
Jo, men det, der betyder noget for virksomhederne, for erhvervslivet, er jo, at vi sikrer den stabile økonomiske politik, som også sikrer, at vi kan holde en fast kronekurs, som også sikrer, at vi kan holde en lav rente.
Det, der virkelig er truslen imod dansk erhvervsliv, er, hvis vi mister den økonomiske balance, for så går det ud over stabiliteten, både i forhold til renteudviklingen og i forhold til kroneudviklingen osv.
Hr. Flemming Hansen brugte godt nok udtrykket »at bruge
erhvervslivets kredittid«.
Nå jo, men sandheden er, at de penge, vi får lidt tidligere, er penge, staten har til gode.
Det er altså penge, man skylder staten.
Og det lille bidrag, der ydes her, som er med til at sikre, at der er fortsat balance, stabilitet, tillid til dansk økonomi, er det vigtigste af alt for dansk erhvervsliv. Derfor harmonerer det meget smukt med den topprioritet, som regeringen har i forhold til erhvervslivet.
Og jeg er glad for, at der har været et flertal, der også har tilkendegivet her ved førstebehandlingen, at det er parat til at bakke op om det, så der også bliver skabt finansiering for de penge, der bruges.